CELEX: C2005/106/70
Language: el
Date: 2005-04-30 00:00:00
Title: Υπόθεση Τ-69/05: Προσφυγή της European Dynamics S.A. κατά της Επιτροπής των Ευρωπαϊκών Κοινοτήτων που ασκήθηκε στις 11 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/34
            
         Προσφυγή της European Dynamics S.A. κατά της Επιτροπής των Ευρωπαϊκών Κοινοτήτων που ασκήθηκε στις 11 Φεβρουαρίου 2005
   (Υπόθεση Τ-69/05)
   (2005/C 106/70)
   Γλώσσα διαδικασίας: η αγγλική
   Η European Dynamics S.A, με έδρα την Αθήνα (Ελλάδα), εκπροσωπούμενη από τον Ν. Κορογιαννάκη, δικηγόρο, άσκησε στις 11 Φεβρουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   H προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της EFSA με την οποία η προσφορά της προσφεύγουσας κρίθηκε μη ικανοποιητική και η σύμβαση ανατέθηκε στον επιτυχόντα επιχειρηματία, καθώς και άλλες μεταγενέστερες σχετικές αποφάσεις της EFSA·
            
         
               —
            
            
               να καταδικάσει την EFSA στα σχετικά με την προσφυγή δικαστικά έξοδα της προσφεύγουσας, ακόμη και αν η προσφυγή απορριφθεί.
            
         Λόγοι προσφυγής και κύρια επιχειρήματα:
   Η προσφεύγουσα εταιρία υπέβαλε προσφορά κατόπιν της εκ μέρους της Επιτροπής προσκλήσεως για την υποβολή προσφορών EFSA/ΙΤ/0012 (1), σχετικά με το λογισμικό και τις υπηρεσίες για τη δημιουργία εξωτερικού ηλεκτρονικού δικτύου μεταξύ των εθνικών οργανισμών των κρατών μελών, της EFSA και της Ευρωπαϊκής Επιτροπής. Με την προσβαλλόμενη απόφαση, η εν λόγω προσφορά απορρίφθηκε και η σύμβαση ανατέθηκε σε άλλο υποψήφιο.
   Προς στήριξη της προσφυγής της περί ακυρώσεως των προσβαλλομένων αποφάσεων, η προσφεύγουσα υποστηρίζει ότι η καθής, εφαρμόζοντας κριτήρια εκτιμήσεως τα οποία δεν διευκρινίζονταν σαφώς στην πρόσκληση για την υποβολή προσφορών, παρέβη τον Δημοσιονομικό Κανονισμό (2) καθώς και το άρθρο 17, παράγραφος 1, της οδηγίας 92/50 (3). Κατά την προσφεύγουσα, η EFSA, δεχόμενη χωρίς περαιτέρω διατυπώσεις και ελέγχους την άποψη των εκπροσώπων των πελατών της υποβαλούσας προσφορά εταιρίας, παραχώρησε ορισμένα από τα δικαιώματά της εκτιμήσεως σε τρίτους. Η προσφεύγουσα ισχυρίζεται, επιπλέον, ότι, σύμφωνα με την οδηγία 92/50, η άποψη των πελατών υποψήφιας εταιρίας δεν μπορεί να ληφθεί υπόψη για να αποκλειστεί ο υποψήφιος, αλλά μπορεί να χρησιμοποιηθεί μόνο ως «κριτήριο αναθέσεως».
   Η προσφεύγουσα υποστηρίζει, επιπλέον, ότι η καθής υπέπεσε σε πρόδηλα σφάλματα εκτιμήσεως κατά την εξέταση της προσφοράς της. H προσφεύγουσα αμφισβητεί ορισμένες από τις διαπιστώσεις που περιλαμβάνει η έκθεση της εξεταστικής επιτροπής, ότι δηλαδή ένας από τους πελάτες της ουδέποτε είχε αγοράσει ή χρησιμοποιήσει τα προϊόν της και ότι ένα άλλο κοινοτικό όργανο δεν ήταν ικανοποιημένο με το εν λόγω προϊόν. Η προσφεύγουσα φρονεί, στο ίδιο πλαίσιο, ότι η μέθοδος που χρησιμοποίησε η EFSA κατά τη διαδικασία εκτιμήσεως, η οποία συνίστατο στην απλή πραγματοποίηση τηλεφωνικών κλήσεων, χωρίς επίσημη υποβολή αιτημάτων ή ελέγχους των πληροφοριών που ελάμβανε, ήταν ακατάλληλη και αρκεί, αφ' εαυτής, για να στοιχειοθετηθεί πρόδηλο σφάλμα εκτιμήσεως.
   Η προσφεύγουσα υποστηρίζει, τέλος, ότι η καθής δεν αιτιολόγησε προσηκόντως την απόφασή της, κατά παράβαση του άρθρου 253 ΕΚ.
   
      (1)  EE 2004/S 153-132262
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 248, σ. 1).
   
      (3)  Οδηγία 92/50/ΕΟΚ του Συμβουλίου, της 18ης Ιουνίου 1992, για τον συντονισμό των διαδικασιών σύναψης δημόσιων συμβάσεων υπηρεσιών (ΕΕ 1992, L 209, σ. 1).